《金八姑鹤骨箫诗为沈琛其赋》
清代·姚燮

春棠不爇枯猿心，湘篁泣黛鹃楼阴。瘦灯如睇夜魂语，一丝琼响空烟沈。

八姑娟年女贞骨，恐隶情仙学顽佛。辘轳为心菡萏洁，井底银潢古星月。

丽车三月归郎家，鸩媒一误随乌鸦。乌鸦岂合俪青凤，猰㺄人面来磨牙。

密幕流苏堕萤黯，角枕千山万山险。纷离匹溢发幽感，大石凄凉尾声犯。

不歌半路溪轻薄篇，又不为枣下纂纂邀人怜。巴姬飉厉韩娥冤，拉沙截雪填龙渊。

千呜出音万咽入，黄河来迟日去急。雷门上键真宰泣，乳洞玄阴作崖立。

调随指变还郁纡，人间哀怨无剩馀。王满为娅潘杨殊，既非秦罗敷，而岂梁绿珠？

以剪断发刀割襦，妾也薄命诚区区。堂皇南面县官猾，舌磔鸳鸯谳辞辣。

既不得重执箕帚为使君之妻，如何甘漆身劙肤衔碣而长没？

灵鳌頵砡摩浩穹，其下为蝄像宅、冰蠵宫。或有额嫔湘女往来倏忽，明珰翠羽光熊熊，妾也薄命行相从。

城闉枯桑吹慄风，痴劳騃燕殊西东。画钿飘零罗袜弃，阑干天杪伤心红。

一握参差万金值，非六州铁九子石，蓬莱芝根破冢得。

昭华火毳与磨拭，惟韵铿訇色绀碧，脩趾神容梦瑶夕。

云螭昔媵琅邪奁，祥虹近发东阳缄。血斑寸寸灵魄监，鵩母妒铩双飞鹣，森尔蛎壁秋霜严。

秋霜棱棱砺尔指，黄钟不生太蔟死。白浮鸠曲城乌谣，我吊孤臣悲孽子。

我闻应真五百香台幡，湖流金碧交连翻。何当携此渡江去，作无遮会招其魂。

鼓铙和曲小海翻，慧林七宝来妙鬘，玉音筛满花山矾。

作者简介：姚燮（1805—1864）晚清文学家、画家。字梅伯，号复庄，又号大梅山民、上湖生、某伯、大某山民、复翁、复道人、野桥、东海生等，浙江镇海（今宁波北仑）人。道光举人，以著作教授终身。治学广涉经史、地理、释道、戏曲、小说。工诗画，尤善人物、梅花。著有《今乐考证》、《大梅山馆集》、《疏影楼词》。